
ŠAKIŲ RAJONO SAVIVALDYBĖS MERAS

POTVARKIS
DĖL APDOVANOJIMO PADĖKOS RAŠTAIS

2022 m. lapkričio 30 d. Nr. MP-
Šakiai

Vadovaudamasis Lietuvos Respublikos vietos savivaldos įstatymo 20 straipsnio 4 dalimi, 
apdovanoju spalio mėnesį Padėkos raštais:
Girėnų bendruomenės centro finansininkę Nijolę Butkevičienę - už tai, kad jau eilę metų be jokio atlygio nuoširdžiai ir atsakingai dalyvaujate bendruomenės centro veikloje, nepriekaištingai ir laiku rengiate finansines ataskaitas, pavedimus, reikalingą dokumentaciją. Esate žmogus, be kurio bendruomenė niekaip neišsiverstų. Savanoriška veikla visada, o ypač šiuo nelengvu laikotarpiu yra ypatingai reikalinga ir vertinama. Šie metai paskelbti Savanorystės, todėl nuoširdžiai dėkoju už Jūsų jau atliktus ir dar būsimus darbus, už požiūrį ir suvokimą, kad padėti ir dalintis jau tapo gyvenimo būdu. Būkite sveika ir laiminga, o moteriškas žavesys ir šypsena puošia kiekvieną Jūsų dieną.
Kudirkos Naumiesčio bendruomenės centro „Santaka“ narius Vitą ir Romualdą Jakaičius - už nuoširdų, aktyvų, savanorišką dalyvavimą bendruomenės gyvenime ir organizuojamuose renginiuose, už nepamainomą pagalbą, patarimus dalyvaujant įvairiuose konkursuose, akcijose, už Vituko košę ir Romualdos dizaino darbus profesionaliai dekoruojant šventinę aplinką, už tai, kad be Jūsų šeimos pagalbos ir prisidėjimo nepraeina nė vienas renginys. Dėkodamas tikiu, kad tik mūsų pačių betarpiškas prisilietimas sukurs tvarų pasitikėjimu ir geranoriškumu grįstą bendruomeniškumo tinklą. Būkite sveiki. Dievo palaimos ir ilgiausių metų.
Lepšių kaimo kraštiečių bendruomenės narę Daivą Pavalkienę - būti savanoriu - reiškia būti tikru, atliepiančiu ir rūpestingu visuomenės nariu. Dėkoju už aktyvų dalyvavimą kraštiečių rengiamose šventėse, projektuose, už visokeriopą pagalbą ne tik jūsų bendruomenės silpnesniems ir neįgaliems žmonėms, bet ir už rūpestį, asmeninių lėšų skyrimą dviem iš karo Ukrainoje atvykusiom šeimom. Darote daug gerų darbų tyliai, nereikalaudama dėmesio ir viešumo. Gyvenate su mintim, kad kuo daugiau atsiversime aplinkai per nesavanaudišką pagalbą, tuo turtingesni būsime. Nuoširdžiai linkiu džiuginančių ir nustebinančių atradimų, stiprios sveikatos, Dievo palaimos ir ilgiausių metų. 
Briedžių bendruomenės centro narę Zitą Vinskūnienę - ne žodžiai nulemia gerumą, o mūsų pasirinktas kelias, darbai, mintys ir mokėjimas save dalinti. Dėkoju už pasiryžimą daryti gerus darbus šalia esantiems, siekiant plėtoti bendrystę ir kurti tvaresnę bei jaukesnę aplinką. Savanoriška veikla visada buvo vertinama ir labai reikalinga, o šiuo metu dažnai vyraujanti mintis, kad „daugiau yra geriau“ savanorišką paprastumą iškelia į ypatingą vietą. Esate labai reikalinga ir gerbiama. Tegul taip būna ilgai, o nesavanaudiškai dalijamas gerumas sugrįžta šimteriopai. 
Gerdžiūnų jaunąją bendruomenės savanorę Smiltę Bataitytę - už Gerdžiūnų jaunimo telkimą įvairioms veikloms, už jubiliejinės šventės „Gerdžiūnams 400“ scenarijaus kūrimą ir renginio vedimą, už įvairių projektų rašymą ir koordinavimą jaunimo iniciatyvoms skleisti, už rūpestį, kaip kaimas gyvena šiandien, kaip jis gyvens rytoj ar po dešimties metų, už dalyvavimą lietuviško filmo „Rūpintojėlis“ kūrybiniame procese. Nuoširdžiai dėkoju, kad taip aktyviai savo asmeniniu pavyzdžiu skleidžiate žinią apie savanorystę, įkvepiate ir padrąsinate aplinkinius įsitraukti į savanorišką veiklą. Tegul Jums viskas sekasi ir nepritrūksta įdomių minčių bei smagios kompanijos. 
Šakių rajono diabeto klubo „Linelis“ narę Angelę Gerdžiūnienę - už ilgametį, geranorišką, patikimą, profesionalų požiūrį į klubo veiklą, už edukacines programas ir kolegų įtraukimą į įvairius siuvimo darbus gaminant ekologiškus ir gamtai draugiškus gaminius, už savanorystę ir ilgametį profilaktinių tyrimų atlikimą ne tik „Linelio“, bet ir pageidaujantiems savo sveikatą pasitikrinti mūsų bendruomenės nariams. Pasaulinės diabeto dienos minėjimo proga linkiu šviesių dienų ir stiprios sveikatos. Esate gerbiama ir labai reikalinga. Ilgiausių metų.
Šakių rajono diabeto klubo „Linelis“ narę, gydytoją Bronę - Liuciją Šileikienę - už pastangas prieš daugelį metų įkurti cukriniu diabetu sergančių žmonių klubą „Linelis“, kurio veikla aktyvi, prasminga, labai reikalinga ir šiandien, už ilgametį, kantrų, tikslingą, profesionalų švietėjišką darbą iki šiol skaitant paskaitas ir aiškinant žmonės kaip padėti sau ir artimui gydant ligą, už sveikos gyvensenos propagavimą ir visuomenės budrumo skatinimą diabeto požymiams atpažinti. Visą savo gyvenimą paskyrėte žmonėms ir jų sveikatai. Tai labai kilnu ir verta didžiulės pagarbos. Pasaulinės diabeto dienos minėjimo proga linkiu stiprios sveikatos, Dievo palaimos ir artimųjų meilės. Ilgiausių metų.
Šakių rajono diabeto klubo „Linelis“ pirmininkę Birutą Jančaitienę - už ilgametį, atsakingą, nuoširdų, prasmingą darbą, už kompetenciją ir kasdieninį rūpestį, atsakomybę ir pagalbą žmonėms, sergantiems cukriniu diabetu, už tai, kad pelnėte didžiulį pasitikėjimą ir jau keletą kadencijų vadovaujate „Linelio“ klubui, už įvairiausių projektų, akcijų rengimą, už ekskursijų ir kitokių išvykų organizavimą, už tai, kad Jūsų tvirta valia, dvasios stiprybė ir vidinė galia padeda įveikti visus gyvenimo iššūkius. Pasaulinės diabeto dienos proga linkiu stiprios sveikatos, Dievo palaimos ir ilgiausių metų. Jūs mėgstate sakyti, kad šią dieną reikia ne minėti, o švęsti. Tegul taip ir būna.
Savivaldybės meras				                       Edgaras Pilypaitis
Parengė
Tarybos ir mero sekretoriato vedėja
Inga Kanapeckienė
2022-11-30

